SA gesin verloor alles oorsee: ‘Bring net ons hondjies huis toe’Lana Roos Nel (44) Foto: Verskaf ŉ Suid-Afrikaanse gesin wat ná ŉ slenter in Serwië elke laaste sent verloor en met net drie tasse na Johannesburg teruggekeer het, doen nou ŉ beroep op mense om hul drie “Yorkie-kinders” terug na Suid-Afrika te help bring. Lana Roos Nel (44) en haar man, Enslin (48), het aan Maroela Media vertel hulle is rasend van kommer nadat hulle alles in Serwië moes oppak en met slegs hul bagasie van voor af ŉ lewe moet bou. Nel meen egter hoewel die gesin geen heenkome het nie en met talle bekommernisse oor die toekoms wroeg, is dit hul hondekinders – Lilly, Peanut en Bubbles – wat nie saam met hulle kon terugkeer nie, wat die gesin die meeste kwel. Die egpaar het saam met hul seun in April verlede jaar Serwië toe verhuis om naby Lana se ma te wees. “Ons het ons woonstel, ons motor en al ons besittings verkoop om te trek. Daarbenewens het ons ook al ons erfgeld gebruik om ŉ plaas in Serwië te koop omdat jy grond moet besit as jy eindelik burgerskap wil kry. Ons het om dieselfde rede vir ons seun ook ŉ lappie grond gekoop,” vertel sy. “Ons het ŉ eenvoudige plan gehad: Ons het begin boer met tamaties, paprika en suurkool, en wou van die verkope ŉ inkomste maak en daarvan leef. Dit was egter moeilik omdat ons nie die taal verstaan nie, daarom het ŉ man ons gehelp om daar met die mense by die markte te kommunikeer en ons boerdery aan die gang te kry.” Nel meen dié man het hulle in ŉ strik gevang en mettertyd al hul geld gesteel. “Ons het hom nodig gehad omdat ons nie andersins met mense kon kommunikeer nie. Voor ons kon agterkom dat hy ons ŉ rat voor die oë draai, was dit te laat.” Lilly, Peanut en Bubbles (Foto: Verskaf) Sy sê die gesin het ná ŉ geruime tyd nie genoeg geld gehad om hul visums te hernu nie, en is deur moontlike tronkstraf in die gesig gestaar. “Die Serwiese wette is baie streng – as ons nie ons visums hernu het nie, sou ons tronk toe moes gaan tot ons gedeporteer word. In daardie geval sal hulle ons hondjies ook uitgesit het. Die ergste van alles is dat my ma talle belangrike papiere moes onderteken toe ons die land binnekom, en sy sou verantwoordelik gehou word vir ons deportasiekoste.” Die gesin het hul seun ŉ maand vroeër terug Suid-Afrika toe gestuur voor hulle vandeesweek in Johannesburg geland het. Hulle het nie geld gehad om hul hondekinders terselfdertyd Suid-Afrika toe te vlieg nie. “Ons wil my ma ook terugbring Suid-Afrika toe, maar ons het nie die geld om ons honde terug te bring nie. Ons kon nie die honde vir Trypanosoma evansi in Serwië laat toets nie, omdat die siekte glo nie in die land voorkom nie. Suid-Afrika vereis egter dat die toetse gedoen word voordat ons honde terug in die land mag kom. Hulle sal ons honde bloot in Serwië uitsit as ons dit nie kan betaal nie,” het sy gesê. Intussen het Yorkie Rescue South Africa by die projek betrokke geraak en ŉ skarefinansierings-webwerf begin om geld vir die gesin in te samel. Die gesin benodig nagenoeg R35 000 om hul hondekinders terug te bring. Die organisasie kon tot dusver daarin slaag om byna ŉ derde van die geld in te samel. Vir meer inligting oor die gesin en hul projek, besoek Yorkie Rescue South Africa se Facebook-blad. Nader ook vir Avril Culverwell, stigter van die groep Yorkie Rescue South Africa, deur ŉ e-pos te stuur na [email protected].